"L-impenn ta' llum ser jagħmilha possibbli li l-persuni b'diżabbiltà, kif ukoll il-persuni anzjani u dawk bi problemi tas-saħħa temporanji, ikollhom aċċess aktar faċli għall-prodotti u s-servizzi." - Kaia Iva, Ministru tal-Protezzjoni Soċjali tal-Estonja Il-Kunsill qabel dwar il-pożizzjoni tiegħu (approċċ ġenerali) fir-rigward tad-direttiva dwar l-aċċessibbiltà. Din il-leġislazzjoni ser tagħmilha ferm iktar faċli għall-persuni b'diżabbiltà biex jaċċessaw il-prodotti u s-servizzi. Abbażi ta' dan il-mandat, il-presidenza lesta tibda n-negozjati mal-Parlament Ewropew. Il-President tal-Kunsill, Kaia Iva, Ministru għall-Protezzjoni Soċjali tal-Estonja, laqgħet il-ftehim: "Fl-Ewropa kulħadd għandu jkun jista' jgħix ħajja sħiħa, b'opportunitajiet indaqs biex kull persuna tilħaq il-potenzjal tagħha. L-impenn ta' llum ser jagħmilha possibbli għall-persuni b'diżabbiltà, kif ukoll għall-persuni anzjani u dawk bi problemi tas-saħħa temporanji, biex jaċċessaw il-prodotti u s-servizzi aktar faċilment. Bis-soluzzjonijiet teknoloġiċi intelliġenti kollha li huma disponibbli llum, is-soċjetajiet tagħna jistgħu jkunu ħafna aktar inklużivi u jiżguraw kwalità ta' ħajja aħjar għal kulħadd.". Aktar minn 80 miljun persuna jgħixu b'xi forma ta' diżabbiltà u dan in-numru qed jikber b'riżultat ta' soċjetà li qed tixjieħ. Permezz ta' din il-leġislazzjoni, firxa wiesgħa ta' prodotti u servizzi ser isiru ferm aktar aċċessibbli għal dawk bi bżonnijiet speċjali. Dan ifisser li huma jkunu jistgħu jkollhom rwol aktar sħiħ u aktar produttiv fis-soċjetà. Il-prodotti u s-servizzi koperti mid-direttiva jinkludu: sistemi ta' hardware tal-kompjuter għall-konsumaturi bħal kompjuters personali, tablets, smartphones; servizzi ta' komunikazzjoni elettronika; kummerċ elettroniku, kotba elettroniċi, servizzi li jipprovdu aċċess għal prodotti tal-media awdjoviżiva; diversi servizzi tat-trasport (pereżempju magni tal-biljetti u informazzjoni dwar l-ivvjaġġar) u servizzi bankarji (ATMs, siti web, u servizzi bankarji abbażi ta' apparat mobbli). Il-mikrointrapriżi li jipprovdu servizzi huma eżentati mir-rekwiżiti ta' aċċessibbiltà minħabba li huma żgħar, ta' spiss ikunu għadhom kif ġew stabbiliti, u għaldaqstant ma jkollhomx ir-riżorsi meħtieġa. Id-direttiva tgħin ukoll lill-Istati Membri biex jimplimentaw il-Konvenzjoni tan-NU dwar id-drittijiet tal-persuni b'diżabbiltà, li hi stess tinkludi obbligu biex tiżdied l-aċċessibbiltà tal-prodotti u s-servizzi. L-adozzjoni tal-att dwar l-Aċċessibbiltà ser twassal għall-implimentazzjoni armonizzata tar-rekwiżiti ta' aċċessibbiltà mal-UE kollha u ser tipprevjeni l-frammentazzjoni tas-suq uniku u l-ispejjeż addizzjonali li jinħolqu b'riżultat ta' dan. It-test tal-Kunsill li ntlaħaq qbil dwaru Proposta tal-Kummissjoni Ara l-paġna tal-laqgħa